google/wiki40b huggingface dataset:
Latrobe Valley

Industri

De viktigste næringsveiene i området er kraftproduksjon, papirproduksjon og tømmer. Området står for 85% av Victorias strømforsyning. Kraftverk i Latrobe Valley: Hazelwood kullkraftverk, Loy Yang kullkraftverk, Yallourn kullkraftverk, Jeeralang kraftverk og Energy Brix kullkraftverk.

Styresmakter

Området er delt inn i lokalstyrene City of Latrobe (de østlige og sentrale delene) og Shire of Baw Baw (den vestlige delen).
Torkil Baden

Bibliografi – utvalg

Baden har utgitt bl.a. Et slag i luften (1980), Bach og Händel (1984), Musikken og Det Norske Teatret (i jubileumsbok, 1988), Toner i tusen år, - en norsk kirkemusikkhistorie fra gregoriansk sang til gospel (1995), Dansende toner-fra Akropolis til Broadway og Bjørvika, lærebok i ballettmusikk og kulturhistorie (2008), musikkfaglige og kulturhistoriske artikler bl.a. Hvem var Torkil? Torkilsbyens historie. (2012). 
I 2014 utga han kriminalromanen «Dødsborgen» som tar utgangspunkt i opera på Oscarsborg.
Fra 2012 bor han foruten i Drøbak delvis i Juan-les-Pins/Antibes og har utgitt « Kunstreise på Côte d’Azur. 25 Rivieraopplevelser fra Cannes til Monte Carlo med restauranttips - reisehåndbok i asurblå livsglede for sultne og tørste kulturvenner» (2016).
Hans arbeid med kor har resultert i 7 hefter korarrangementer, vesentlig på Cantando forlag, med folketoner, viser, spirituals og julesanger.
Alexander Stewart, 4. High Steward av Skottland

Alexander Stewart (født ca. 1214, død ca. 1283) hadde den arvelige posisjonen High Steward of Scotland fra ca. 1241 og til han døde. Han var et medlem av Huset Stewart, senere kjent som Huset Stuart.
Alexander ble oldefar til kong Robert II av Skottland, det første Stewart til å bli skottenes konge, og dermed stamfar til de påfølgende skotske monarker og dermed også den nåværende britiske kongelige familie.
Alexander var også den direkte mannlig forbindelsen, via sin andre sønn, og senere til Henry Stuart, lord Darnley som ble gift med Maria Stuart, skottenes dronning.
Hans etterfølger til tittelen ‘High Stewart’ var James Stewart, 5. High Stewart av Skottland.
Vår Frue av Lourdes i Guangzhou

Vår Frue av Lourdes (露德圣母堂) er en liten katolsk kirke i Guangzhou i Kina. Den ligger på Shamianøya og ble bygd på den franske delen av øya i 1892. Kirken er blitt restaurert etter kulturrevolusjonen, men trenger sårt til ytterligere restaurasjon (2010).
Den er en meget populær bryllupskirke.
Östervåla

Östervåla er et tettsted i Heby kommune i Uppsala län i landskapet Uppland i Sverige. I 2010 hadde tettstedet 1 595 innbyggere.
Tettstedet har flere sportfasiliteter som fotballbane, en isbane som brukes til ishockey og en hinderløype. Östervåla ligger 5 mil fra Uppsala.
Trebladbiller

Utseende

Stort sett middelsstore (7 – 12 mm) biller, de norske artene er noe mindre. De er mørke og ofte metalliske på farge, bein, hode og brystskjold er ofte rødgule. Oversiden er kraftig punktert og dekket med fine, oppstående hår. Hodet er fremoverstrakt og noe innsnevret bak fasettøynene, slik at de har en tydelig "hals". Antennene er 11-leddete, trådformede eller sagtakkede, gjerne litt lengre enn hodet og brystskjoldet til sammen. Fasettøynene er middels store og dypt innskåret i fremkanten. Brystskjoldet (pronotum) er hvelvet, vanligvis omtrent så bredt som langt, og sterkt punktert. Sidekanten har ofte en tann i midten. Dekkvingene er mye bredere enn brystskjoldet, med tydelige "skuldre", parallellsidige. De har ikke markerte punktrekker, men er jevnt, kraftig punkterte. Beina er middels lange, bakbeina er kraftige med fortykkede lår og krumme legger. Føttene er fem-leddete, men det fjerde leddet er svært lite slik at det tilsynelatende bare er fire ledd (pseudotetramere føtter). I alle fall det tredje leddet er tolappet.

Utbredelse

Av underfamiliene lever Megalopodinae bare i tropene, Palophaginae finnes bare på den sørlige halvkulen mens Zeugophorinae finnes i alle verdensdeler.

Levevis

Trebladbillene er planteetere. Larvene i underfamilien Zeugophorinae minerer i blad, mens de i familien Palophaginae lever av pollen i hann-kongler av kransgraner (Araucariaceae).
Lebes

Lebes (gresk: λέβης, «kjele», flertall lebetes) er en gresk vasetype. Den var opprinnelig en dyp bolle med avrundet bunn, som måtte stå i et spesielt stativ. I klassisk tid fikk formen satt på en fot, slik at den kunne stå selv. De ble normalt brukt som blandeboller under tilberedning og servering av mat.

Lebes gamikos

Lebes gamikos (flertall lebetes gamikoi) var en spesielt forseggjort versjon av lebes, med høye vertikale hanker og et lokk som ofte hadde plastisk dekor. Den ble brukt i forbindelse med bryllup, muligens ved at den ble satt ved brudens dør og brukt til en renselsesseremoni. Vasetypen ble også brukt ved begravelser av ugifte kvinner.
Lebes var dekorerte og kostbare vaser. I Iliaden omtales en lebes av bronse som like mye verdt som en okse. I hellenistisk tid, lenge etter innføringen av myntbasert valuta, hadde begrepet lebes fått betydningen en kvantitet med sølvmynt.
Springer Science+Business Media

Springer Science+Business Media S.A. er et internasjonalt akademisk forlag registrert i Luxembourg og med hovedkontor i Berlin. Selskapet er, etter Elsevier, verdens nest største forlag innen naturvitenskap, teknikk og medisin. I tillegg til hovedkontoret i Berlin har selskapet kontorer i Heidelberg, Dordrecht, New York City, Norwell, Wien, Paris, Milano og New Delhi. Selskapet har ca. 5 000 ansatte og omsatte i 2009 for 857 millioner euro. Det er bl.a. kjent for sin online-tjeneste SpringerLink. Selskapet har ingen forbindelse til Axel Springer AG.
Selskapet ble grunnlagt av Julius Springer som bokhandel i Berlin i 1842, og utviklet seg raskt til et forlag, Springer-Verlag, som utgav både politiske skrifter, skolebøker, skjønnlitteratur og akademisk litteratur. Etter at sønnene til Julius Springer overtok fokuserte forlaget på akademisk litteratur. Selskapets navn gjennom flere år var Julius Springer GmbH. I 1999 ble selskapet kjøpt opp av Bertelsmann, som omdannet det til BertelsmannSpringer. Selskapet ble så, i 2003, solgt til to britiske selskaper, Cinven og Candover, som kort tid før også hadde kjøpt det nederlandske akademiske forlaget Kluwer Academic Publishers. Forlagene ble fusjonert under navnet Springer Science+Business Media. I 2009 ble det kjent at selskapet skulle selges til investeringsselskapene EQT Partners og Government of Singapore Investment Corporation.
Alpine grener under Vinter-OL 1968 – Slalåm menn

Runde en

Topp to i hvert heat gikk direkte til finalen, mens de andre løperne gikk til runde to.

Runde To

Vinneren av hvert heat gikk videre til finalen.
Fridtjof Heyerdahl

Liv og virke

Heyerdahl fikk Examen Artium i 1898, og diplomeksamen fra Technische Hochschule i Darmstadt i 1903. I årene 1903–06 var han ansatt i ingeniørfirmaet Heyerdahl & Co., og fra 1906 var han overingeniør hos N/A Siemens-Schuckert. Fra 1914 var han direktør samme sted. Etterhvert ble bedriften hetende Norsk Siemens A/S.
Heyerdahl var formann både i Bærumsbanens direksjon, og i direksjonen hos Kristiania Elektriske Sporvei. Han var også dommer i Arbeidsretten.
I krigsårene 1940-45 var Fridtjof Heyerdahl president i Norges Røde Kors. Med sin mangeårige kontakt med tysk industri nøt han stor tillit hos tyske myndigheter. Organisasjonen opplevde en enorm økning i medlemsmassen i tiden under Heyerdahls ledelse. Han arbeidet tett med det tyske Røde Kors, men hadde et mer anstrengt forhold til NS og Innenriksdepartementet. Fridtjof Heyerdahl ble æresmedlem i Røde Kors i 1949.
Søråshøgda barnekor

Søråshøgda barnekor er tilknyttet Skjold menighet i Bergen og Norges KFUK-KFUM. Barnekoret er det tallmessig største av de rundt 150 barnekorene innen KFUK-KFUM-bevegelsen.
Antall medlemmer ligger for tiden på rundt 110. Medlemsmassen kommer hovedsakelig fra områdene rundt Skjold, Apeltun og Søråshøgda skole, og består av barn i alderen 4 til 13 år.
Det var Torill Hansen Kongsbakk og Ellen E. Fasmer som tok initiativ til å starte koret i 1985. De første årene foregikk øvingene på Søråshøgda skole, men nå er de flyttet til Skjold kirke. For øvrig er Skjold kirke den mest brukte arenaen for korets opptredener. Her synger koret både under gudstjenester og i forbindelse med egne konserter og arrangementer.
Den røde genseren med korets logo er korets ”varemerke”. For hvert halvår får de som har vært med, utdelt en stjerne som sys på genseren.

Konserter og opptredener

Koret har sunget og opptrådt i mange kirker rundt omkring på Vestlandet, og har også stått på scenen i storstuer som Grieghallen og Troldsalen. Julekonserter med dramatisering av julebudskapet har vært holdt i mange kirker i bergensområdet. Påskespill med drama, dans og sang har også stått på programmet flere ganger. Sykehjem og omsorgssentre i Fana og Ytrebygda har ofte fått besøk av koret, noe de eldre alltid har satt stor pris på. Koret har også opptrådt på kjøpesentre i nærområdet. Koret har sunget flere ganger under kulturdagene i Fana og Ytrebygda.
Koret gir støtte til mange ulike ideelle organisasjoner og gode formål. Overskuddet fra korets arrangementer har gjennom årene skaffet tusenvis av kroner til hjelpetrengende. Eksempler på dette er aksjonen ”Ved til eldre i Korskirken (Bergen) menighet”, støtte til kreftsyke barn, SOS-barnebyer og Ma'Ma Children's Center i Manila.

Kassett- og CD-utgivelser

1987 - Her er vi (Kassett)
1992 - Mange barn på samme jord (Kassett)
1995 - Musicalen Sakkeus (Kassett)
1999 - Kom, la oss samles (CD)
2004 - Jorden vi bor på (CD)
2010 - 25-års sang-glede (CD)
2013 - Jul med Søråshøgda barnekor (CD)

Repertoar

Søråshøgda barnekor har et repertoar som spenner over alt fra kristne sanger til tradisjonelle barnesanger og folkeviser. Den viktigste siden ved koret er nok barnearbeidet. Det musikalske aspektet kommer i annen rekke, selv om man også bestreber seg på å få koret til å klinge så godt som mulig.
Parque General Rivera (Cerro Largo)

Parque General Rivera eller Parque Rivera er en park i Melo i Cerro Largo-departementet i det østlige Uruguay.
Parken avgrenses av Ruta 26 og Arroyo Conventos. I parken er 40 hektar.
Parken ble i 1854 oppkalt etter Uruguays president José Fructuoso Rivera (1784–1854).
Parken har to monumenter: en hest og byste av Fructuoso Rivera.
US Airways Flight 1549

Flyet

US Airlines Flight 1549 ble 15. januar 2009 operert av en Airbus A320-214-maskin, registrert N106US. Den var en av 74 A320-maskiner i US Airways flåte på den tiden. Flyet er bygget av den franske produsenten Airbus, med siste montering på Toulouse-Blagnac lufthavn i juni 1999. Flyet ble overlevert den 2. august 1999. Flyet hadde fløyet 16 299 turer, på totalt 25 241,08 timer. Venstre motor (nummer 1) hadde kjørt i totalt 19 182 timer, og høyre motor (nummer 2) hadde kjørt i 26 466 timer. Flyets siste A-check, en vedlikeholdsundersøkelse gjennomført for hver 550 flytime, ble gjennomført 6. desember 2008, og siste C-check, en årlig, omfattende inspeksjon, ble gjennomført 19. april 2008.
Flyets kaptein på denne flyvningen var 57 år gamle Chesley Sullenberger. Han hadde med seg den 49 år gamle co-piloten Jeffery B. Skiles. Kaptein Sullenberger var frem til 1980 jagerflypilot i Det amerikanske flyvåpenet, og hadde tilsammen 19 663 flytimer, hvor 4 765 timer var i en A320. Skiles hadde 15 643 timer flyerfaring.
Morokia

Utseende

Middelsstore, kraftige gullbasser uten metallisk glans. Oversiden er hårløs og litt matt, gjerne svart. "Snuten" (clypeus) er dypt V-formet innskåret i midten. Pronotum er kileformet tilbaketrukket i midten slik at det dekker scutellum. Pronotum er ganske kraftig punktert, dekkvingene har dype punktstriper.

Levevis

Larvene lever gjerne i råtnende ved eller annet dødt, organisk materiale. De voksne billene finnes gjerne på blomster der de eter pollen.

Utbredelse

Slekten er utbredt på Ny-Guinea.
Storelva (Bergen)

Storelva, også kalt Arnaelva, munner ut i Arnavågen ved Øyrane Torg i Indre Arna. Den er Bergens eneste lakseelv. Det er ikke uvanlig å ta laks på 10-15 kg her. I 2009 ble en ny laksetrapp åpnet, noe som forlenger laksens vandremulighet med 3000 meter i elven.
En stor del av vannføringen kommer fra Haukelandsvatnet, men og fra Gullfjellet via Skåldalselva fra Osavatnet, og fra Reppadalen og andre tilløp.
Dom Miguelodden

Dom Miguelodden er et lite nes på sørsiden i Nordenskiöld Land på Spitsbergen på Svalbard. Neset ligger på nordsiden av Van Mijenfjorden mellom Kaldbukta og Blåhuken i vest, og Svensksundhamna i øst.
Ved Blåhuken Lykt som står her, ligger et gravfelt som er fra før 1946.
I september 1946 oppførte bygningsarbeidere fra Sveagruva en fyrlykt på neset, som en av tre lykter til hjelp for skipstrafikken på fjorden. Blåhuken lykt var i drift fra 18. september samme år.
Like vest for Dom Miguelodden ligger Blåhukhytta som eies av Store Norske Spitsbergen Kulkompani. Den ble bygd som en hvilehytte for hundekjørere mellom Svea og Camp Bell-hytta. I 1965 ble det for første gang boret et hull etter olje i området av selskapet Amoseas/Caltex. Hullet var tørt.
Neset har navn etter fyrst Dom Miguel av Bragança.
Anlegget inngikk i grenseområdet mellom det som utgjorde Fangstfelt 6 (Braganzafeltet) og Fangstfelt 7 (Lågneset). Området ble brukt i norsk pelsdyrfangst i tiden før andre verdenskrig.
Odontolabis yasuokai

Utseende

En stor (hannen 48-83 millimeter), bred og kraftig, svart hjortebille, dekkvingene er brungule og den har en brungul flekk i pannen. Hannen har stort hode og forstørrede kjever, disse kan være lange og krumme med tre kraftige tenner i spissen. Pannen har en høy, buet tverrkjøl og er brungul på begge sider av denne. Hodet har en ganske liten, framoverrettet tann bak hvert fasettøye, hodet har kraftig, rynket mikroskulptur. Pronotum er rundet med en utstikkende tann på hver side, sterkt innskåret bak denne. Dekkvingene er blanke, noe hvelvede, brungule med en svart sømstripe. Beina og undersiden er brunsvarte, mellom- og baklårene og midtbrystet gulaktige. Hunnen er bredere, ganske blank, farget som hannen bortsett fra at den gule panneflekken mangler, uten forstørrede kjever, hodet med et rundet utskudd under fasettøynene, hodet fint men tydelig punktert.

Levevis

Larvene utvikler seg i råtne trestammer.

Utbredelse

Arten er utbredt på Sumatra.
Representanthuset (Ceylon)

Medlemskap

Representanthuset bestod opprinnelig av 101 medlemmer, hvorav 95 ble stemt inn av velgere fra de 89 valgdistiktene og seks ble utnevnt av generalguvernøren etter råd fra statsministeren. Medlemmene ble benevnt som «Members of Parliament». De seks utnevnte medlemmene representerte viktige interesser som ikke var representert eller var utilstrekkelig representert i huset. De kom vanligvis fra europeernes og burgherfolkets samfunn og iblant fra  tamilenes, de muslimske maurernes eller malayernes grupper. Noen ganger oppnådde også kastegrupper innenfor den srilankiske og tamilske befolkningen å bli representert som utnevnte medlemmer.
Det fjerde tillegget til Soulbury-konstitusjonen økte antallet medlemmer til 157 (151 ble stemt inn fra 145 valgdistrikter og seks ble utnevnt).

Valgkretser

De opprinnelige 89 valgekretsene bestod av 84 enmannskretser, fire tomannskretser
(Ambalangoda-Balapitiya, Badulla, Balangoda og Kadugannawa) og én tremannskrets (Colombo Central). Fra mars 1960 var der 145 valgkretser: 140 enmannskretser, fire tomannskretser (Akurana, Batticaloa, Colombo South og Mutur) og én tremannskrets  (Colombo Central).

Lederskap

Representanthuset skulle, under sitt første møte etter et allment valg, velge tre medlemmer som henholdsvis president, visepresident/formann for komitéene (som kun skulle benevnes som visepresident) og viseformann for komitéene.
Hvis embetene som president, visepresident eller viseformann for komitéene skulle bli ledige på en annen måte enn som et resultat av Parlamentets oppløsning, skulle Representanthuset, under sitt første møte etter at vakansen oppstod, velge et medlem som president, visepresident eller viseformann for komitéene.
Jernvitriol

Jernvitriol, også kalt jernsulfat, er en kjemisk forbindelse: jern(II)sulfat med krystallvann, FeSO₄×7H₂O.
Jernvitriol er et lyst grønt, ikke giftig pulver som lett oppløses i vann.

Bruk

Jernvitriol er mye brukt som beisemiddel i farging av garn med planter og gjør at gule farger blir grågrønne, røde blir brune, brune blir gråbrune, svartbrune.
Jernvitriol kan også benyttes til overflatebehandling av treverk. Treverket får noen måneder etter påføringen en brunlig til sølvgrå fargetone. Nytt panel må stå og tørke i 5-6 uker før påføring. Behandlingen gir ingen bedre beskyttelse enn om treverket står ubehandlet, men en oppnår en raskere gråfarge på treverket. Jernvitriol hindrer ikke fuktigheten å komme inn i treverket. Beising med jernvitriol er derfor mindre egnet i slagregnsområder.
Jernvitriol kan kjøpes hos de fleste større fargehandlere.
Mimocagosima

Utseende

Middelsstore, avlange, matte trebukker. Hode og pronotum er mørkbrune, dekkvingene lyst gulbrune med en rund, svart flekk. Antennene er litt kortere enn kroppen. Pronotum er tønneformet uten tenner på sidene, dekkvingene jevnbrede.

Levevis

Larvene lever i død ved.

Utbredelse

Slekten er utbredt i Laos og det sørlige Kina.
STS-132

Ferden

Oppskytingen skjedde 14. mai 2010 klokken 14:20 lokal tid (EDT).
Ottensen

Ottensen er en bydel i området Altona i Hamburg med et arealet på 2,9 km² og 34.707 innbyggere (pr. 1. desember 2015). Bydelen grenser til Altona-Altstadt, Altona-Nord, Bahrenfeld und Othmarschen og med Neumühlen sør om Elben.
Tolmatsjovo lufthavn

Historie

Første passasjerflyvning fant sted 12. juli 1957 da et Tupolev Tu-104 fløy fra Novosibirsk til Moskva. Flyplassen ble eiet av United Tolmachevo Aviation Enterprise og det sovjetiske luftfartdirektoratet inntil 1992. Flyplassen ble da overtatt av privat aksjeselskap som staten eier 51% av.
Høybråten Basketballklubb

Høybråten Basketballklubb (HBBK) ble stiftet 23. desember 1970. Klubben mest kjent for at de på kvinnesiden har vunnet 16 norske mesterskap i basketball for damer uavbrutt gjennom 15 år (1981–1995), samt i 1998, noe som skaffet dem en plass i Guinness rekordbok. Klubbfargene er blått og hvitt.
Den mest profilerte spilleren var Lisbeth Jansen, som også var med på alle NM seirene.

Tidligere landslagsspillere fra klubben (med antall kamper i parentes) er: Lisbeth Jansen (38), Vibeke Bolstad Thorsteinsen (27), Lena Jansen (24), Britt Syverud (20), Hilde Pettersen (16), Eileen Thoresen (15), Helle Langaas Paulsen (13), Turid Raz (10), Eli Eskerud (6), Ingvild Jansen (3), Nina Svarverud (3).
Popcorn (album)

Popcorn er et musikkalbum med Soda, utgitt i 2000.
Termitodius

Utseende

Små (3-4 millimeter), avlange, mørke gjødselbiller. Antennene er korte og har en tre-leddet klubbe. Hodet er stort og bredt, med runde, litt utstående fasettøyne, gjerne med et par tenner på forkanten. Pronotum er nærmest rektangulært, men med et smalt, dypt innhakk litt foran midten av hver sidekant, med fire krumme, brede, kraftig skulpturerte lengderibber, mellom disse er pronotum blankt. Dekkvingene er avsmalnende bakover, med to skarpe, opphøyde lengderibber og uthulede partier mellom disse. Beina er forholdsvis slanke, leggene uten tenner på yttersiden.

Levevis

Artene lever sammen med termitter.

Utbredelse

Slektene er utbredt i den neotropiske økosonen, fra Mexico i nord til det nordlige Sør-Amerika i sør.
13. serierunde i Tippeligaen 2015

13. serierunde i Tippeligaen 2015 ble innledet fredag 19. juni 2015 klokken 19.00 med kampen mellom Odd og Start på Skagerak Arena.
Lask

Lask er et tre- eller metallstykke som legges langsmed og sammenføyer endene på to emner, som bjelker eller skinner, med den hensikt å styrke eller forlenge skjøten.
Christian Adolf av Slesvig-Holsten-Sønderborg

Et hertugdømme med økonomiske problemer

Christian Adolf blev født i Sønderborg på Als som fjerde barn og eldste overlevende sønn av hertug Hans Christian av Slesvig-Holsten-Sønderborg og Anna av Delmenhorst. Etter farens død arvet han det lille hertugdømmet Sønderborg som var tynget av gjeld, og som forøktes under morens formynderskap. I 1664 ble det nedsatt en kongelig kommisjon for å utrede forholdene, og etter flere års undersøkelser inndro omsider den kongelige stattholder Frederik Ahlefeldt i 1667 Sønderborg slott og by til kronen, mens godsene ble tileldt forskjellige kreditorer med innløsningsrett for kronen. En del av dem tilfalt senere hertugen av Augustenborg. Hertug Christian Adolf protesterte forgjeves mot fremferden både innenlands og utenlands; han oppnådde kun å få et livsvarig pengedeputat.

Frantzhagen

I 1676 giftet han seg med Eleonore Charlotte av Sachsen-Lauenburg (1646-1709), datter av hertug Franz Heinrich av Sachsen-Lauenburg (1604–1658). Gjennom henne ervervet han godset Franzhagen i Lauenburg, hvor han grunnla dynastiets Franzhagen-linje. Denne linje utdøde allerede i 1709 med sønnesønnen Christian Adolf.
Oscarinus

Utseende

Små til middelsstore (2,9 - 5,8  millimeter), brede, blanke, mørkt rødbrune til svarte gjødselbiller. Hodet er skovlformet, tydelig innbuktet i midten. Pronotum er avrundet, fint og tett punktert. Dekkvingene er avlange med fine punktstriper.

Levevis

Artene lever på gjødsel av ulike slag.

Utbredelse

Slekten er utbredt i det østlige og sørvestlige Nord-Amerika og Mexico.
Verdenscupen i hurtigløp på skøyter 2017/18 – Lagtempo menn

Den 14. offisielle Verdenscupen i hurtigløp på skøyter – Lagtempo menn (engelsk: ISU World Cup Speed Skating 2017/2018 – Team Pursuit Men) blir arrangert vintersesongen 2017/18.
Det er tre løpere på hvert lag, som alle skal fullføre hele løpet og tiden blir tatt på siste lagmedlem i mål.
Bobtown (Indiana)

Historie

Bobtown ble sannsynligvis grunnlagt etter 1900.
Utenomparlamentarisk virksomhet

Utenomparlamentarisk virksomhet er politisk aktivitet på siden av vanlige politiske institusjoner som partier og valgte organer. Formålet er vanligvis å kunne påvirke den vanlige politiske prosessen uten selv å delta direkte i denne.
Bashkir Curly

Opprinnelse

Denne rasen kan takke det ekstreme klimaet i Uralfjellene i den basjkirske provinsen i Russland, der den stammer fra, for utholdenhet og hardførhet. Bashkir Curly-ponnien brukes både til ridning og til kløv i sitt hjemland, og er svært egnet, da den greier seg fint over store avstander, selv når det er bitende kaldt. Rasen er viden kjent for sin uvanlig krøllete vinterpels, man og hale. Den krøllete pelse faller av om sommeren, og noen hester feller også manen, som så gror ut igjen når høsten kommer. Føllene fødes ofte med krøllete pels – til og med øyevippene er krøllete.

Rasebeskrivelse

Øynene står langt fra hverandre. Kort, tykk og kjøttfull hals. Rygg og manke er flat og kort. Kroppen er bred med dyp buk. Bred, rund bakpart. Rette, ganske korte bein med sterke runde piper. Flate knær og sterke haser. Svært sterke og harde hover, vanligvis mørke på farge.
Vanligste farge er dyprød, brun og lysbrun. Vinterpelsen er krøllete, men varierer fra skikkelig tykt virvar av krøller til pels med bølgende fall. Den tykke manen og halen får ofte korketrekkerkrøller. Baskhir Curly er intelligent, rolig og lett å jobbe med
Deutsche Medizinische Wochenschrift

Deutsche Medizinische Wochenschrift er et av de mest anerkjente medisinske tidsskrifter i verden. Det ble grunnlagt i 1875 av dr. Paul Borner, og blir publisert av Georg Thieme Verlag. Det er den offisielle publikasjonen til Deutsche Gesellschaft für Innere Medizin og Gesellschaft Deutscher Naturforscher und Ärzte. Sjefredaktør er dr. Martin Middeke.